[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000006", "text": "*For English review, please see language toggle switch*"}, {"text_idx": "#000008", "text": "Bww! Mae\u2019r ysbryd bach mwyaf ciwt a welsoch chi \u2019rioed yn ei o\u0302l! Dwi\u2019m yn meddwl y bydd o\u2019n ennill unrhyw wobrau am ddychryn neb, ond mae\u2019n sicr yn gradur bach annwyl."}, {"text_idx": "#000009", "text": "Y tro yma, ar o\u0302l i\u2019r ysbryd ifanc ddatgan nad oes ganddo unrhyw ffrindiau (bechod\u2639) mae\u2019n cael ei hel o\u2019r ty\u0302 gan ei fam yn reit ddidrugaredd i fynd i chwilio am rai. Dwi\u2019n siw\u0302r ein bod ni i gyd yn gyfarwydd a\u0302\u2019r hen deimlad \u2019na o landio mewn sefyllfa newydd, ar ben eich hun, lle \u2019da chi ddim yn nabod neb, felly dwi\u2019n teimlo bechod dros Ynyr, ac yn falch ohono am roi cynnig arni."}, {"text_idx": "#000010", "text": "Er iddo drio a thrio, mae gan y bobl a\u2019r anifeiliaid ormod o ofn ysbyrydion i gysidro bod yn fe\u0302ts efo fo. Dydi hi ddim yn hawdd bod yn ysbryd, nac ydi!"}, {"text_idx": "#000011", "text": "Ond ar o\u0302l iddo weld Tylwythen Deg yn straffaglu efo sanau (i wybod pam mae\u2019n rhaid i chi ddarllen y stori!) mae o\u2019n gweld ei gyfle i wneud cyfaill bach newydd. Y broblem ydi, does ganddi hi ddim diddordeb bod yn ffrindiau!"}, {"text_idx": "#000012", "text": "Ydi ein ffrind tryloyw am roi\u2019r ffidil yn y to? Go brin! Mae Ynyr yn dipyn o wariar, ac mae\u2019n dyfalbarhau, gan feddwl am ffyrdd creadigol o ddod i nabod y Dylwythen Deg yn well."}, {"text_idx": "#000013", "text": "Mae\u2019n hawdd iawn beirniadu rhywun y tro cyntaf i chi eu cyfarfod nhw, ac weithiau, mae\u2019n rhaid rhoi ail gyfle i rhywun. \u2019Da chi byth yn gwybod... Yn siarad o brofiad, doedd gan un ferch benodol ddim llawer o fynadd hefo hen foi gwirion fatha fi ar gychwyn ein dyddiau coleg, ond dros amser, fe ddaethon ni\u2019n dipyn o ffrindia, a rw\u0302an mae hi\u2019n wraig i mi! Felly os dydi hynny ddim yn eich annog i ddyfalbarhau, dwi\u2019m yn gwybod be neith!"}, {"text_idx": "#000014", "text": "Ti\u0302m mam a merch sydd y tu o\u0302l i\u2019r gyfres yma, ac mi o\u2019n i eisoes wedi gwirioni gyda gwaith arlunio Leri ar o\u0302l ei hymdrechion gyda\u2019r gyfres arall Tomos Llygoden y Theatr. Tra bod rheiny\u2019n llyfrau maint poced, mae llyfrau cyfres Ynyr yr Ysbryd yn anferth o\u2019u cymharu. Mae Ynyr yn cael llyfryn mawr maint A4, sy\u2019n gwneud cyfiawnhad a\u0302\u2019r arlunwaith cynnes, bendigedig sy\u2019n britho\u2019r tudalennau. Mae \u2019na vibes traddodiadol, clasurol i\u2019r gwaith celf, sy\u2019n fy atgoffa o lyfrau plant pan oeddwn i\u2019n blentyn. No disrespect i waith celf digidiol, modern, ond mae \u2019na jest rhywbeth am waith celf go iawn na fedrwch chi ei guro."}, {"text_idx": "#000015", "text": "Stori ddigon syml am gyfeillgarwch, caredigrwydd a dyfalbarhad yw hon, ac mae \u2019na fwy o waith darllen nag y mae rhywun yn ei feddwl. Stori berffaith felly, i\u2019w rhannu amser gwely. Ac yn debyg i\u2019r \u2018007 will return\u2019 \u2019da chi\u2019n weld ar ddiwedd ffilmiau James Bond, mae\u2019n dda gweld y bydd Ynyr yn ei o\u0302l unwaith eto."}, {"text_idx": "#000022", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000023", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]